**МОТИВИ**

за приемане Правилник за изменение на Правилника за организацията и дейността на Общинския съвет, неговите комисии и взаимодействието му с общинската администрация

 */публикувани на основание чл. 26, ал. 3 от Закона за нормативните актове и във връзка с чл. 79 от Административно процесуалният кодекс/*

1. **Причини, които налагат приемането:**

След извършен преглед и анализ на действащия Правилник за организацията и дейността на Общинския съвет, неговите комисии и взаимодействието му с общинската администрация (Правилникът) са констатирани пропуски и възниква необходимост от приемане на Правилник за изменение на Правилника за организацията и дейността на Общинския съвет, неговите комисии и взаимодействието му с общинска администрация.
Разпоредби в Глава трета РЪКОВОДСТВО НА ОБЩИНСКИЯ СЪВЕТ от Правилника на ОбС-Дулово, противоречат на разпоредби на нормативни актове от по-висок ранг, а именно чл.17 и чл.18, с които се формира Председателски съвет и се посочват неговите функции. Създаването на Председателски съвет като орган в ОбС е незаконосъобразно и е в противоречие със законови регламенти на ЗМСМА. В посочения специален закон председателски съвети не фигурират като орган на управление на местния орган, поради което с тях не може да се регламентират правомощия, които са от изричната компетентност на председателя на общинския съвет и на комисиите към него /чл.23, ал.4, чл.24, чл.25, чл.48 и следващите от ЗМСМА и други/.

Съгласно чл.17 от Правилника: „Председателският съвет се формира от: 1. председателя на общинския съвет; 2. председателите постоянни комисии.“. Председателят и председателите на ПК се избират от общинските съветници. Съгласно разпоредбите на ЗМСМА други изборни органи не се предвиждат, което прави незаконосъобразно формирането на Председателски съвет.

Съгласно чл.18 от Правилника: „Председателският съвет подпомага дейността на председателя на общинския съвет, като: 1. разработва проект за дневен ред на заседанията съгласно приетия план за работата на общинския съвет; 2. провежда политически консултации във връзка с дейността на общинския съвет; 3. предлага състав на делегации за международни контакти; 4. разглежда постъпили сигнали, жалби и предложения от граждани по обществено значими въпроси на общината“. В случая Председателския съвет изземва функциите на Председателя на ОбС, които са му вменени от чл.25 ЗМСМА. На Председателския съвет се вменяват правомощия, които по закон са дадени на Председателя на ОбС - да ръководи подготовката за заседание на ОбС. Така създаденият Председателски съвет като орган, подпомагащ дейността на Председателя на ОбС всъщност е иззел част от неговите правомощия, което е недопустимо, предвид изборните органи в Съвета. Това налага отмяна на разпоредбите на чл.17 и чл. 18 от Правилника на ОбС-Дулово, действащи към момента като незаконосъобразни, противоречащи на норми от по-висок ранг - ЗМСМА.

1. **Цели, които се поставят:**

С измененията в Правилника се цели функциите предоставени по закон на определени органи да се изпълняват единствено и само от тях, съгласно материалния закон.

1. **Финансови и други средства, необходими за прилагане** на Правилника за

изменения на Правилник за организацията и дейността на Общинския съвет, неговите комисии и взаимодействието му с общинската администрация не са необходими допълнителни финансови и други средства, тъй като същите са свързани единствено и само с тяхната отмяна.

1. **Очаквани резултати от прилагането, включително и финансови, ако има такива.**

С измененията в Правилника ще се постигне правилно и законосъобразно прилагане на правни норми от по-висок ранг. По този начин ще се избегне изземване на законова компетентност от други органи в ОбС за сметка на Председателския съвет. Финансови резултати от измененията в Правилника не се очакват, тъй като не

засягат бюджета на Общината.

1. **Анализ на съответствие с правото на Европейския съюз.**

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя. Проектът е разработен в съответствие с релевантните за всяка законова материя актове на Европейското право и другите подзаконови актове, уреждащи тази материя.. Доколкото настоящият проект е с предмет на подзаконов нормативен акт, който подлежи на издаване на основание чл. 21, ал. 2 и ал. 3 от Закона за местното самоуправление и местната администрация от общински съвет като орган на местното самоуправление, то приложими са разпоредбите на Европейската Харта за местно самоуправление.

Инж. НЕВХИС МУСТАФА

*Председател на ОбС-Дулово*